Ο **Τόρνικε ''Τόκο'' Σενγκέλια** (γεωργιανά: თორნიკე შენგელია) (Τιφλίδα, 5 Οκτωβρίου 1991), είναι Γεωργιανός διεθνής επαγγελματίας καλαθοσφαιριστής. Με ύψος 2.06 μέτρα αγωνίζεται στη θέση του πάουερ φόργουορντ για την Βίρτους Μπολόνια. Επιλέχθηκε στην Κορυφαία Ομάδα της Ευρωλίγκα για τη σεζόν 2017-18.

Επαγγελματική σταδιοδρομία
--------------------------

### Πρώιμη σταδιοδρομία

Από το 2008 έως το 2010, ο Σενγκέλια έπαιξε για τη Βαλένθια Μπάσκετ, τόσο με την ομάδα ανδρών όσο και με την ομάδα νέων της. Το 2010, υπέγραψε με τη βελγική Σπιρού Σαρλερουά, ο οποίος αργότερα τον έδωσε δανεικό στην ΡΜΚ Πεπινστέρ για τη σεζόν 2010–11. Τον Αύγουστο του 2011, ανακοινώθηκε ότι θα έπαιζε για τη Σπιρού Σαρλερουά τη σεζόν 2011–12.

### Μπρούκλιν Νετς (2012–2014)

Ο Σενγκέλια επιλέχθηκε με την 54η συνολική επιλογή στο NBA Ντραφτ του 2012 από τους Φιλαδέλφεια 76ερς. Αργότερα ανταλλάχθηκε στους Μπρούκλιν Νετς τη νύχτα του ντραφτ. Τον Ιούλιο του 2012, εντάχθηκε στους Νετς για το NBA Σάμερ Λιγκ του 2012. Σε 5 αγώνες είχε κατά μέσο όρο 10.2 πόντους και 3.6 ριμπάουντ ανά αγώνα.

Στις 24 Ιουλίου 2012, ο Σενγκέλια υπέγραψε με τους Νετς. Κατά τη διάρκεια των 2 πρώτων σεζόν, έπαιξε πολλές φορές με τη θυγατρική της ομάδας στην NBA D-League, Σπρίνγκφιλντ Άρμορ.

### Σικάγο Μπουλς (2014)

Στις 21 Ιανουαρίου 2014, ο Σενγκέλια ανταλλάχθηκε στους Σικάγο Μπουλς για τον Μαρκίς Τιγκ. Στις 14 Απριλίου 2014, αποδεσμεύθηκε από τους Μπουλς.

### Μπασκόνια (2014–2020)

Στις 21 Ιουνίου 2014, ο Σενγκέλια υπέγραψε τριετές συμβόλαιο με τη Μπασκόνια.

Την 1η Μαρτίου 2015, το ντέρμπι των Βάσκων εναντίον της Μπιλμπάο Μπάσκετ ολοκληρώθηκε με έναν καυγά όπου ο Ντέγιαν Τοντόροβιτς της Μπιλμπάο και αυτός αποβλήθηκαν, καθώς και δώδεκα παίκτες λόγω εισβολής στον αγωνιστικό χώρο κατά τη διάρκεια του αγώνα.

Με τέσσερα δευτερόλεπτα να απομένουν και την Μπιλμπάο να κερδίζει με τεράστια διαφορά, παρά το σφύριγμα του διαιτητή για παράβαση βημάτων, ο Τοντόροβιτς επρόκειτο να καρφώσει, όταν χτυπήθηκε από τον Σενγκέλια. Μετά από αυτό, ο Σέρβος παίκτης τον έσπρωξε από πίσω και ο Γεωργιανός αντέδρασε με γροθιά. Στη συνέχεια, όλοι οι παίκτες που ήταν στον πάγκο μπήκαν στο γήπεδο και ξεκίνησαν τον καυγά. Όταν ο Σενγκέλια έφευγε από το γήπεδο μετά το φάουλ του αποκλεισμού, ζήτησε συγγνώμη από ένα παιδί που ήταν στην πρώτη σειρά του γηπέδου.

Η ACB ανακοίνωσε ότι αυτός ο καυγάς θα έχει σοβαρές συνέπειες και κυρώσεις και θα συζητήσει με την Ισπανική Ομοσπονδία Καλαθοσφαίρισης για αλλαγή των πειθαρχικών κανονισμών. Στις 5 Μαρτίου, το πρωτάθλημα ανέστειλε προσωρινά τη συμμετοχής των Τοντόροβιτς και Σενγκέλια σε αγώνες, μέχρι την τελική επίλυση της υπόθεσης.

Τελικά, στις 11 Μαρτίου, το Πειθαρχικό Δικαστήριο του επέβαλε τιμωρία για πέντε αγώνες, στον Τοντόροβιτς για τέσσερις και πρόστιμο 3.000 ευρώ.

Στις 7 Ιουνίου 2017, ο Σενγκέλια υπέγραψε τριετή επέκταση συμβολαίου με την Μπασκόνια. Σε πάνω από 33 παιχνίδια στην Ευρωλίγκα, είχε μέσο όρο 13,7 πόντους, 6,1 ριμπάουντ και 2,2 ασίστ ανά αγώνα. Τον Μάιο του 2018, ονομάστηκε στην Κορυφαία Ομάδα της Ευρωλίγκα για τη σεζόν 2017-18. Στις 24 Μαΐου 2018, τερμάτισε στη δεύτερη θέση πίσω από τον Λούκα Ντόντσιτς στη ψηφοφορία για τον Πολυτιμότερο Παίκτη της Σεζόν στο Πρωτάθλημα Ισπανίας. Στις 19 Αυγούστου 2018, ο Σενγκέλια υπέγραψε τετραετή επέκταση συμβολαίου με την Μπασκόνια, μέχρι το 2022.

### ΤΣΣΚΑ Μόσχας (2020–2022)

Στις 9 Ιουλίου 2020, υπέγραψε τριετές συμβόλαιο με τη ΤΣΣΚΑ Μόσχας.

### Βίρτους Μπολόνια (2022–σήμερα)

Στις 7 Μαρτίου 2022, ο Σενγκέλια υπέγραψε συμφωνία με τον ιταλικό σύλλογο Βίρτους Μπολόνια μέχρι το τέλος της σεζόν. Επιπλέον, αφού απέκλεισε τις Λιετκαμπέλις, Ουλμ και Βαλένθια στους τρεις πρώτους γύρους των πλέι οφ, στις 11 Μαΐου 2022, η Βίρτους νίκησε την Μπούρσασπορ με 80–67 και κατέκτησε το πρώτο της EuroCup και επομένως προκρίθηκε στην Ευρωλίγκα μετά από 14 χρόνια. Ωστόσο, παρά το γεγονός ότι τελείωσε την κανονική περίοδο στην πρώτη θέση και έχοντας αποκλείσει 3-0 τόσο το Πέζαρο όσο και την Τορτόνα στους δύο πρώτους γύρους των πλέι οφ, η Βίρτους ηττήθηκε 4-2 στους εθνικούς τελικούς από την Ολίμπια Μιλάνο. 

Στις 13 Σεπτεμβρίου, ο Σενγκέλια υπέγραψε διετές συμβόλαιο με τη Βίρτους μέχρι τον Ιούνιο του 2024. Στις 29 Σεπτεμβρίου 2022, αφού είχε αποκλείσει τη Μιλάνο στα ημιτελικά, η Βίρτους κέρδισε το τρίτο της Σούπερ Καπ, νικώντας 72–69 την Σάσσαρι. Ωστόσο, ο Σενγκέλια δεν έπαιξε λόγω τραυματισμού στον ώμο που συνέβη πριν από το Ευρωμπάσκετ 2022. Παρά τις καλές προβλέψεις, η Βίρτους ολοκλήρωσε τη σεζόν στην Ευρωλίγκα στη 14η θέση, με αποτέλεσμα να μην προκριθεί στα πλέι οφ. Επιπλέον, η ομάδα ηττήθηκε στον τελικό του ιταλικού κυπέλλου καλαθοσφαίρισης από την Μπρέσια. Τον Ιούνιο, αφού είχε αποκλείσει 3-0 τόσο το Μπρίντιζι όσο και την Τορτόνα, η Βίρτους ηττήθηκε 4-3 από την Ολίμπια Μίλανο στους εθνικούς τελικούς. Τη σεζόν 2022-23, είχε κατά μέσο όρο 9.4 πόντους, 3.1 ριμπάουντ και 3.1 ασίστ με 49% στα δίποντα, 46% στα τρίποντα και 75% στις βολές σε 23 παιχνίδια στην Ευρωλίγκα. 

Στις 24 Σεπτεμβρίου 2023, η Βίρτους κέρδισε την Μπρέσια με 97-60 και κατέκτησε το Σούπερ Καπ Ιταλίας με τον Σενγκέλια να είναι ο πολυτιμότερος παίκτης της Μπολόνια, πετυχαίνοντας νταμπλ-νταμπλ με 15 πόντους, 12 ριμπάουντ και 4 ασίστ. Στις 18 Οκτωβρίου κόντρα στην Άλμπα Βερολίνου για την Ευρωλίγκα, είχε 26 πόντους (8/9 δίποντα, 7/8 βολές και 1/2 τρίποντα), 4 ριμπάουντ και 3 ασίστ για να φτάσει στο 32 PIR και να αναδειχτεί MVP της 3ης αγωνιστικής στη διοργάνωση. Την 1η Νοεμβρίου 2023, η Ευρωλίγκα ανακοίνωσε πως ο πολυτιμότερος παίκτης του Οκτώβρη για την διοργάνωση ήταν ο Σενγκέλια αφού είχε 18.4 πόντους, 4.8 ριμπάουντ, 4 ασίστ και 0.8 κλεψίματα σε πέντε παιχνίδια με 23.6 βαθμούς στο σύστημα αξιολόγησης. Στις 3 Νοεμβρίου κόντρα στην Εφές είχε 19 πόντους (9/11 βολές, 5/8 δίποντα, 0/3 τρίποντα), 5 ριμπάουντ, 6 ασίστ, 1 κλέψιμο, 12 κερδισμένα φάουλ και 30 βαθμούς στο σύστημα αξιολόγησης, κατακτώντας έτσι το βραβείο του MVP για την 6η αγωνιστική της Ευρωλίγκα.

Εθνική ομάδα
------------

Ο Σενγκέλια είναι μέλος της Εθνικής Γεωργίας. Με τη Γεωργία, έπαιξε στο Ευρωμπάσκετ 2011, στο Ευρωμπάσκετ 2015 και στο Ευρωμπάσκετ 2017. Επίσης συμμετείχε και στο Παγκόσμιο Κύπελλο 2023.

Στατιστικά σταδιοδρομίας
------------------------

### ΝΒΑ

#### Κανονική περίοδος

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2012–13 | Μπρούκλιν | **19** | 0 | 4.9 | .435 | **.500** | **.563** | **1.2** | .2 | **.2** | **.1** | **1.6** |
| 2013–14 | Μπρούκλιν | 17 | 0 | **8.1** | .458 | .000 | .375 | .8 | **.7** | .1 | **.1** | 1.5 |
| 2013–14 | Σικάγο | 9 | 0 | 1.9 | **.500** | .000 | .000 | .2 | .2 | .1 | .0 | .4 |
| Σταδιοδρομία |  | 45 | 0 | 5.5 | .451 | .125 | .500 | .9 | .4 | .1 | .1 | 1.3 |

Παραπομπές
----------

1. ↑  «Βίρτους Μπολόνια: Ανακοίνωσε το «μπαμ» με Σενγκέλια | Gazzetta». *www.gazzetta.gr*. Ανακτήθηκε στις 10 Μαρτίου 2022.
2. ↑  Tornike Shengelia returns to Spirou Charleroi
3. ↑  2012 Summer League Profile
4. ↑  «Brooklyn Nets Sign Tornike Shengelia». *NBA.com*. Turner Sports Interactive, Inc. 24 Ιουλίου 2012. Ανακτήθηκε στις 24 Ιουλίου 2012.
5. ↑  «BULLS ACQUIRE FORWARD TORNIKE SHENGELIA». *NBA.com*. Turner Sports Interactive, Inc. 21 Ιανουαρίου 2014. Ανακτήθηκε στις 21 Ιανουαρίου 2014.
6. ↑  «BULLS WAIVE TORNIKE SHENGELIA». *NBA.com*. Turner Sports Interactive, Inc. 14 Απριλίου 2014. Ανακτήθηκε στις 14 Απριλίου 2014.
7. ↑  «Laboral Kutxa announces Tornike Shengelia». *Sportando.com*. 21 Ιουνίου 2014. Ανακτήθηκε στις 21 Ιουνίου 2014.
8. ↑  Spanish Basketball Brawl Ends With Player Apologizing to Small Child; The Big Lead, 2 Μαρτίου 2015
9. ↑  El Juez Disciplinario suspende cautelarmente a Dejan Todorovic y Shengelia Αρχειοθετήθηκε 2019-04-03 στο Wayback Machine.; ACB.com, 5 Μαρτίου 2015
10. ↑  Resolución del Juez Disciplinario sobre incidentes Bilbao - Laboral Kutxa Αρχειοθετήθηκε 2019-06-18 στο Wayback Machine.; ACB.com, 11 Μαρτίου 2015
11. ↑  «Baskonia signs Toko Shengelia to a three-year contract extension». *Sportando.com*. June 7, 2017.. Ανακτήθηκε στις June 10, 2017.
12. ↑  «2017-18 All-EuroLeague First Team presented by 7DAYS». *euroleague.net*. 10 May 2018.. Ανακτήθηκε στις 19 May 2018.
13. ↑  «Luka Doncic, MVP Movistar de la Liga Endesa 2017-18» (στα es). *ACB.com*. 24 May 2018. Αρχειοθετήθηκε από το πρωτότυπο στις 2019-06-27.. Ανακτήθηκε στις 26 May 2018.
14. ↑  «Baskonia, Shengelia pen extension through 2022». *EuroLeague.net*. 19 Αυγούστου 2018.. Ανακτήθηκε στις 19 Αυγούστου 2018.
15. ↑  «Στη Βίρτους Μπολόνια και επίσημα ο Τόρνικε Σενγκέλια». *NewsIT*. 7 Μαρτίου 2022. Ανακτήθηκε στις 19 Ιουλίου 2023.
16. ↑  «Βίρτους: Επίσημη η ανανέωση με τον Τόκο Σενγκέλια! (pic)». *Eurohoops*. 13 Σεπτεμβρίου 2022. Ανακτήθηκε στις 19 Ιουλίου 2023.
17. ↑  «Επιβεβαιώθηκαν οι φόβοι για Σενγκέλια: Χάνει το EuroBasket με Γεωργία (video)». *Eurohoops*. 24 Αυγούστου 2022. Ανακτήθηκε στις 19 Ιουλίου 2023.
18. ↑  «Η Βίρτους διέλυσε την Μπρέσια και κατέκτησε το Super Cup Ιταλίας για τρίτη σερί χρονιά». *www.sport24.gr*. Ανακτήθηκε στις 19 Οκτωβρίου 2023.
19. ↑  «Ο Τόκο Σενγκέλια MVP για έβδομη φορά στην καριέρα του!». *Eurohoops*. 19 Οκτωβρίου 2023. Ανακτήθηκε στις 19 Οκτωβρίου 2023.
20. ↑  «Σενγκέλια: Ο MVP του Οκτωβρίου στην Ευρωλίγκα!». *Eurohoops*. 1 Νοεμβρίου 2023. Ανακτήθηκε στις 1 Νοεμβρίου 2023.
21. ↑  «Ο Σενγκέλια αναδείχθηκε MVP της 6ης αγωνιστικής της EuroLeague». *www.sport24.gr*. Ανακτήθηκε στις 4 Νοεμβρίου 2023.
22. ↑  «Tornike Shengelia». *archive.fiba.com*.

Εξωτερικοί σύνδεσμοι
--------------------

* 

* Στατιστικά σταδιοδρομίας και πληροφορίες παίκτη από το Basketball-Reference.com
* Τόρνικε Σενγκέλια στο archive.fiba.com
* Τόρνικε Σενγκέλια Αρχειοθετήθηκε 2014-10-22 στο Wayback Machine. στο acb.com (ισπανικά)
* Τόρνικε Σενγκέλια στο draftexpress.com
* Τόρνικε Σενγκέλια στο eurobasket.com
* Τόρνικε Σενγκέλια στο euroleague.net
* Τόρνικε Σενγκέλια στο fibaeurope.com
* Τόρνικε Σενγκέλια, επίσημος λογαριασμός στο Twitter.